##### Elering AS

**AUTOMAATSELT KÄIVITATAVA SAGEDUSE TAASTAMISE RESERVI TEENUSE OSUTAMISE TÜÜPTINGIMUSED**

[1. Üldsätted 1](#_Toc161219974)

[2. Mõisted 2](#_Toc161219975)

[3. Reguleerimislepingu sõlmimine ja reservüksuse eelkvalifitseerimine 4](#_Toc161219976)

[4. Reguleerimsvõimsuse hankimine 4](#_Toc161219977)

[5. Reguleerimisenergia pakkumuste tegemine 5](#_Toc161219978)

[6. Reguleerimisteenuse tellimine, kasutamine ja kasutamise lõpetamine 6](#_Toc161219979)

[7. Reguleerimisteenuse tehnoloogiaspetsiifilised erisused 6](#_Toc161219980)

[8. Üldnõuded andmevahetusele 7](#_Toc161219981)

[9. Reguleerimispakkumiste hinnastamine 7](#_Toc161219982)

[10. Reguleerimisteenuste pakkumiste selgitamine 8](#_Toc161219983)

[11. Süsteemihalduri õigused ja kohustused 9](#_Toc161219984)

[12. Reguleerimisteenuse pakkuja õigused ja kohustused 9](#_Toc161219985)

[13. Kahju hüvitamine 10](#_Toc161219986)

[14. Lepingu muutmine ja ülesütlemine 10](#_Toc161219987)

[15. Tahteavaldused 11](#_Toc161219988)

1. Üldsätted
	1. Käesolevad “Automaatselt käivitatava sageduse taastamise reservi teenuse osutamise tüüptingimused” (edaspidi: tüüptingimused) määravad kindlaks Elering AS (edaspidi: süsteemihaldur) ja reguleerimisteenuse pakkuja õigused ja kohustused reguleerimispakkumiste tegemisel, reguleerimisteenuse tellimisel, kasutamisel, kasutamise lõpetamisel ja arvelduse tegemisel.
	2. Tüüptingimused on Elektrienergia reguleerimisteenuse osutamise lepingu (edaspidi: leping) lahutamatuks osaks.
	3. Käesolevad tüüptingimused ei käsitle reguleerimisturu tegevuse peatamise ja taastamise eeskirjasid vastavalt määruse (EL) 2017/2196 artiklile 36 ja arveldamise eeskirju turu peatamise puhuks vastavalt määruse (EL) 2017/2196 artiklile 39.
	4. Tüüptingimused käsitlevad reguleerimisteenuse osutamist automaatselt käivitatavate sageduse taastamise reservide (inglise keeles: *automatically activated frequency restoration reserves*) osas.
	5. Süsteemihaldur kasutab reguleerimisteenust Eesti elektrisüsteemi bilansi tagamiseks, vastukaubanduseks ning teistele süsteemihalduritele reguleerimisteenuse edastamiseks.
	6. Reguleerimisteenuse pakkuja poolt esitatavad pakkumised ning nende muudatused esitatakse süsteemihaldurile viimase poolt määratud ajatsooni arvesse võttes. Kui süsteemihaldur ei ole määranud teisiti, siis tuleb pakkumised esitada UTC ajas CE(S)T päeva kohta. Kõik ülejäänud lepingus toodud tähtajad ja kirjeldatud tegevused on CE(S)T ajas.
	7. Kui reguleerimisteenuse pakkuja ei ole ise bilansihaldur, tuleb tal turuosalisena esitada info oma bilansihalduri kohta, kes tagab temale avatud tarne. Süsteemihaldurile tuleb esitada bilansihalduri nimi ning vastava avatud tarne lepingu algusaeg ja lõppaeg koos bilansihalduri omapoolse kirjaliku kinnitusega.
	8. Kui reguleerimisteenuse pakkuja ei ole ise bilansihaldur, tuleb tal tagada oma bilansihalduriga reguleerimisteenuse aktiveerimise andmevahetus teatades süsteemihaldurile reguleerimisteenuse pakkumiste kooskõlastuse, infovahetuse ja arvelduse kontaktid vastavalt kokkuleppele bilansihalduriga.
	9. Juhul kui reguleerimisteenuse pakkuja on iseseisev agregaator tuleb reguleerimisteenuse pakkujal tagada, et tema reguleerimispakkumises osalevad üksnes ressursid, mille kohta ressursside omanikud on andmevahetusplatvormis andnud volituse.
	10. Juhul kui reguleerimisteenuse pakkuja on iseseisev agregaator tuleb reguleerimisteenuse pakkujal esitada andmed reguleerimisenergia koguste kohta andmevahetusplatvormile vastavalt andmevahetusplatvormi juhendile ja juhendis sätestatud tähtaegadele.
2. Mõisted

## Tüüptingimustes kasutatakse mõisteid õigusaktides sätestatud tähenduses või alljärgnevas tähenduses:

* 1. Agregaator - juriidiline isik, kes korraldab süsteemihaldurile reguleerimisreservi pakkumise tegemist tarbimise või tootmisvõimsuste koondamise teel.
	2. Allareguleerimine - süsteemihalduri poolt täiendava elektrienergia koguse müümine, mis on tingitud prognoositust väiksemast energia tarbimisest või suuremast energia tootmisest süsteemis, vajadusest teostada vastukaubandust või kui on ohustatud elektrisüsteemi varustuskindlus.
	3. Balti reguleerimisvõimsuse platvorm – Balti süsteemihaldurite ühine platvorm reguleerimisvõimsuse oksjonite korraldamiseks.
	4. Bilansihaldur - juriidiline isik, kes on oma bilansiportfelli tagamiseks sõlminud süsteemihalduriga bilansilepingu elektrituruseaduse (ELTS) ja selle alusel kehtestatud õigusaktides sätestatud korras.
	5. Eelkvalifitseerimine – protsess valideerimaks reservüksuse või -rühma võimekust pakkuda nõuetekohast reguleerimisteenust. aFRR eelkvalifitseerimise protsess ja detailsed nõuded on kirjeldatud Eleringi kodulehel dokumendis „*aFRR teenuse eelkvalifitseerimise protsess ja tehnilised nõuded*“.
	6. Ettevalmistamisaeg – ajavahemik alates süsteemihalduri tellimuse esitamisest reguleerimisenergia tarnimiseks vastavalt standardtoote tingimustele kuni koormuse muutmisperioodi alguseni
	7. Iseseisev agregaator – agregaator, kelle reguleerimisreservi pakkumise üksus ei asu tema enda bilansihalduri bilansipiirkonnas ning kes esitab reguleerimisreservi pakkumised tarbijaga sõlmitud lepingu alusel. Iseseisvale agregaatorile kohalduvad tüüptingimustes samad tingimused, mis agregaatorile.
	8. Jagatavus – süsteemihalduri võimalus kasutada üksnes osaliselt reguleerimisenergia või reguleerimisvõimsuse pakkumusi, mida pakub reguleerimisteenuse osutaja, ja seda nii käivitatava võimsuse kui ka selle kestuse osas.
	9. Kauplemisperiood (MTU) - ajavahemik pikkusega viisteist (15) minutit. Päeva esimene kauplemisperiood on ajavahemik 00.00 kuni 00:15 ja viimane kauplemisperiood on ajavahemik 23.45 kuni 00.00 (CE(S)T, kui pole määratud teisiti).
	10. Kehtivusaeg – ajavahemik, mille jooksul võib käivitada reguleerimisteenuse osutaja tehtud reguleerimisenergia pakkumuse ja mille jooksul on tagatud toote kõigi näitajate nõuetekohased väärtused. Kehtivusaeg on määratud kehtivuse algus- ja lõppajaga.
	11. LER (*Limited Energy Resource*) reservüksus – reservüksus, mis ei ole eelkvalifitseeritud võimsusel ilma täiendava laetuse haldamise protsessita suuteline teenust katkematult täismahus vähemalt kahe tunni jooksul pakkuma.
	12. PICASSO (*Platform for the International Coordination of Automated Frequency Restoration and Stable System Operation*) – üle-Euroopaline automaatselt käivitatavate sageduse taastamise reservide platvorm aFRR standardtoodete vahetamiseks ning käivitamiste optimeerimiseks.
	13. aFRR - automaatselt käivitatav sageduse taastamise reserv
	14. Muutmisperiood – ajavahemik, mis on määratletud oma kindlaksmääratud alguspunkti ja kestusega, mille jooksul sisend- ja/või väljundaktiivvõimsust suurendatakse või vähendatakse.
	15. Reguleerimisenergia – reguleerimisteenuse pakkujalt ostetav või temale müüdav elektrienergia, mida süsteemihaldur kasutab süsteemi tasakaalustamiseks ja mis tarnitakse vastavalt käesolevas dokumendis ja standardtoodetes sätestatud nõuetele.
	16. Reguleerimisteenuse avamisaeg – ajahetk, millest alates saab standardtoote kohta reguleerimisteenuse pakkumusi esitada ja/või ajakohastada.
	17. Reguleerimisteenuse pakkuja (BSP) – juriidilisest isikust tootja, tarbija, agregaator või iseseisev agregaator, kes pakub süsteemihaldurile reguleerimislepingu alusel reguleerimisteenust.
	18. Reguleerimisteenuse sulgemisaeg - ajahetk, millest alates ei tohi enam standardtoote kohta reguleerimisteenuse pakkumusi esitada ega ajakohastada.
	19. Reguleerimisteenuse tellimus - süsteemihalduri poolt reguleerimisteenuse pakkujale edastatud tellimus reguleerimisreservi käivitamiseks vastavalt standardtootes ja/või tehnilistes tingimustes sätestatud tingimustele.
	20. Reguleerimisteenused - teenused, mis hõlmavad kas reguleerimisenergiat või -võimsust või mõlemat.
	21. Reguleerimisvõimsus – reservvõimsuse maht, mida reguleerimisteenuse pakkuja hoiab vastavalt kokkuleppele ja mille kohta on reguleerimisteenuse pakkuja nõustunud süsteemihaldurile energiapakkumusi tegema vastavas mahus ja lepingu kestuse ajal.
	22. Reserve pakkuv rühm ehk reservrühm - rohkem kui ühte ühenduspunkti ühendatud koondtootja, koondtarbija ja/või reserve pakkuvate üksuste rühm, mis täidab sageduse hoidmise reservide, sageduse taastamise reservide või asendusreservide nõudeid.
	23. Reserve pakkuv üksus ehk reservüksus – kas üks ühisesse ühenduspunkti ühendatud tootmismoodul ja/või tarbimisüksus või koondtootja või koondtarbija, mis täidab sageduse hoidmise reservide, sageduse taastamise reservide või asendusreservide nõudeid.
	24. SCADA (*Supervisory Control and Data Acquisition*) - arvutisüsteemide ja sidevõrkude abil toimuv elektrivõrgu tehniliste protsesside jälgimise ja juhtimise süsteem.
	25. Seadeväärtus – tootmis- või tarbimisüksuse netoväljundvõimsuse sättepunkt vaadeldavas turuühikus ilma reguleerimisteta.
	26. Seiskamisaeg - ajavahemik koormuse muutumiseks täismahus tarnest kuni seadeväärtuseni või täismahus loobumisest tagasi seadeväärtuseni.
	27. Standardtoode – ühtlustatud reguleerimistoode reguleerimisteenuste vahetamiseks, nagu selle on määratlenud koos kõik põhivõrguettevõtjad. Standardtoodete parameetrid on kirjeldatud standardtoote tingimustes.
	28. Sätteväärtus – tootmis- või tarbimisüksuse netoväljundvõimsuse sättepunkt vaadeldavas turuühikus arvestades süsteemihalduri reguleerimistellimust
	29. Tarbimisüksus - üksus, mis tarbib elektrienergiat ja on ühendatud ühes või mitmes ühenduspunktis ülekande- või jaotusvõrku. Jaotusvõrk ja/või tootmismooduli abiseadmed ei moodusta tarbimisüksust.
	30. Tarneaeg- ajavahemik, mille jooksul reguleerimisteenuse pakkuja teostab reguleerimisenergia tarnet süsteemihalduri tellimuse alusel täismahus.
	31. Täieliku käivitumise aeg - ajavahemik alates süsteemihalduri tellimuse esitamisest reguleerimisenergia tarnimiseks vastavalt standardtoote tingimustele kuni asjaomase toote täismahus tarne saavutamiseni.
	32. Võimsusturu reeglid – Balti süsteemihaldurite poolt välja töötatud ja regulaatorite poolt heaks kiidetud Balti ühise reservide võimsusturu reeglistik. Balti võimsuste arvutamise ala süsteemihaldurite metoodikaettepanek vastavalt Euroopa Komisjoni määruse (EU) 2017/2195 artikli 41(1) sisule ning Balti süsteemihaldurite metoodikaettepanek vastavalt Euroopa Komisjoni määruse (EU) 2017/2195 artiklite 33(1) ja 38(1) sisule. Kehtivad metoodikad on avalikustatud Eleringi veebilehel.
	33. Ühendav süsteemihaldur - süsteemihaldur, kes korraldab tegevust piirkonnas, milles reguleerimisteenuse pakkujad ja bilansihaldurid peavad täitma tüüptingimusi.
	34. Ülesreguleerimine - süsteemihalduri poolt täiendava energiakoguse ostmine, mis on tingitud prognoositust suuremast energia tarbimisest või väiksemast energia tootmisest süsteemis, tootmisvõimsuse ootamatust väljalülitumisest, vajadusest teostada vastukaubandust või kui on ohustatud elektrisüsteemi varustuskindlus.
1. Reguleerimislepingu sõlmimine ja reservüksuse eelkvalifitseerimine
	1. Süsteemihaldur sõlmib reguleerimisteenuse pakkujaga lepingu, kui:
		1. süsteemihaldur on reguleerimisteenuse pakkuja suhtes ühendav süsteemihaldur;
		2. reguleerimisteenuse pakkuja poolt pakutava toote asukoht on süsteemihalduri juhtimispiirkonnas;
		3. reguleerimisteenuse pakkuja on bilansihaldur või tal on kirjalik kokkulepe bilansihalduriga, kes tagab talle avatud tarne;
	2. Süsteemihaldur eelkvalifitseerib reservüksuse kui:
		1. reguleerimisteenuse pakkuja kinnitab, et pakutav toode vastab standardtoote tingimustele ja teenust pakkuv reservüksus/-rühm on edukalt läbinud eelkvalifitseerimise protsessi.
			1. eelkvalifitseeritud staatus kehtib 5 aastat;
			2. tehniliste muudatuste korral eelkvalifitseeritud reservüksuses või selle juhtsüsteemis teavitab reguleerimisteenuse pakkuja enne muudatuse tegemist süsteemihaldurit, kes hindab kas vastava muudatuse tegemisel on vajalik uuesti läbida eelkvalifitseerimise protsess
			3. eelkvalifitseerimise protsess ja tehnilised nõuded on kirjeldatud süsteemihalduri kodulehel dokumendis „*aFRR teenuse eelkvalifitseerimise protsess ja tehnilised nõuded“.*
			4. reguleerimisteenuse pakkuja tagab ning tõendab kõigi nõuete täitmise reguleerimisteenuse pakkumiseks andmevahetusel, käivitamisel, reguleerimisenergia tarnel, tarne lõpetamisel ja arveldusel.
2. Reguleerimsvõimsuse hankimine
	1. Reguleerimisteenuse pakkuja edastab reguleerimisvõimsuse pakkumused ühendavale süsteemihaldurile. Pakkumusi saab esitada ainult varasemalt eelkvalifitseeritud varade kohta.
		1. pakutav reguleerimisteenus peab vastama kõikidele standardtoote tehnilistele tingimustele ning pakkumus tuleb esitada süsteemihalduri poolt ette antud formaadis ja edastada süsteemihalduri poolt ette antud viisil;
		2. reguleerimisvõimsuse pakkumuste alumine hinnapiir on 0 ning ülemine hinnapiir võrdne päev-ette elektribörsi hinnapiiriga;
		3. reguleerimisvõimsuse pakkumuste esitamise juhend, sõnumistandardid ja nõuded andmevahetusele avaldatakse juhendis „Reguleerimisvõimsuse pakkumuste esitamine“ Eleringi kodulehel: [www.elering.ee](http://www.elering.ee).
	2. Reguleerimisvõimsuse pakkumusi saab esitada ja ajakohastada alates aFRR reguleerimisvõimsuse pakkumuste avamisajast kuni sulgemisajani.
	3. Kehtivaks loetakse viimane peale reguleerimisvõimsuse pakkumuste avamisaega ja enne sulgemisaega esitatud korrektne pakkumus, mis vastab kõigile standardtoote tingimustele ja andmevahetuse nõuetele.
	4. Süsteemihaldur edastab reguleerimisvõimsuse sulgemisajaks temale esitatud reguleerimisvõimsuse pakkumused ühtsele Balti reguleerimisvõimsuse platvormile.
	5. Balti reguleerimisvõimsuse platvorm leiab edukad võimsusturu pakkumused vastavalt Võimsusturu reeglitele ning edastab need koos arveldushindadega (*clearing price*) ühendavale süsteemihaldurile.
	6. Süsteemihaldur teavitab reguleerimisteenuse pakkujat tema esitatud pakkumuste staatustest – millised pakkumused võeti millises mahus vastu.
	7. Edukatel reguleerimisvõimsuse pakkujatel on kohustus esmaseks energiapakkumuse tähtajaks vastavalt vastu võetud võimsuspakkumusele teha reguleermisenergia pakkumusi.
	8. Edukal reguleerimisvõimsuse pakkujal on lubatud reguleerimisenergia pakkumise kohustust EBGL artikkel 34 kohaselt teisele vaadeldava standardtootega eelkvalifitseeritud reguleerimisteenuse pakkujale üle anda. aFRR toote võimsusturu kohustust on EBGL artikkel 34 erandi kehtivuse ajal lubatud üle anda ainult süsteemihalduri juhtimispiirkonna siseselt.
	9. Kui reguleerimisteenuse pakkuja ei esita eduka võimsuspakkumuse kohta kohustuslikku energiapakkumust, ei anna oma kohustust vastavalt punktile 4.8 üle või mingil põhjusel ei käivita reservüksust peale süsteemihalduri tellimust vastava standardtoote tingimuste kohaselt, loetakse võimsusturul võetud kohustus (osaliselt või täielikult) täitmata jäetuks
		1. Võimsuspakkumuse selle osa eest, mille kohta energiapakkumusi ei tehtud, kohustust üle ei antud ja/või mida nõuetekohaselt ei käivitatud, tasu ei maksta;
		2. Süsteemihalduril on õigus küsida kompensatsiooni punktis 4.9 kirjeldatud rikkumise eest ning korduva või tahtliku rikkumise korral peatada pakkuja reservüksuste eelkvalifitseeritud staatus;
			1. Kompensatsiooni suurus leitakse korrutades võimsusturu kohustuse täitmata jäetud osa vastava turuühiku vastava aFRR toote Eesti hinnapiirkonna kahekordse marginaalhinnaga, kuid mitte vähem kui antud turuühiku elektribörsi päev-ette hind.
3. Reguleerimisenergia pakkumuste tegemine
	1. Reguleerimisteenuse pakkuja edastab reguleerimisenergia pakkumused ühendavale süsteemihaldurile. Pakkumusi saab esitada ainult varasemalt eelkvalifitseeritud varade kohta.
	2. Reguleerimisenergia pakkumusi saab esitada ja ajakohastada alates reguleerimisenergia pakkumuste avamisajast kuni sulgemisajani.
	3. Reguleerimisenergia pakkumuste hind peab vastama komisjoni määruse (EL) 2017/2195 artikkel 30(1) kohasele üle-euroopalisele metoodikale “*The methodology for pricing balancing energy and cross-zonal capacity used for the exchange of balancing energy or operating the imbalance netting process in accordance with Article 30(1) of Commission Regulation (EU) 2017/2195 establishing a guideline on electricity balancing*”.Reguleerimisenergia pakkumus tuleb esitada süsteemihalduri poolt ette antud formaadis ja edastada süsteemihalduri poolt ette antud viisil enne vastava standardtoote pakkumuste sulgemisaega. Reguleerimisenergia pakkumuste juhend, sõnumistandardid ja nõuded andmevahetusele ja on toodud juhendis „R*eguleerimisenergia pakkumuste esitamine ja käivitamine*“, mis on avaldatud Eleringi kodulehel: [www.elering.ee](http://www.elering.ee)
	4. Kehtivaks loetakse viimane peale avamisaega ja enne sulgemisaega esitatud korrektses formaadis süsteemihalduri aktsepteeritud reguleerimisenergia pakkumuse versioon.
	5. Reguleerimisteenuse pakkuja vastutab täielikult esitatud pakkumuse õigsuse eest, süsteemihaldur ei ole kohustatud kontrollima ega vastuta pakkumuse üle-Euroopalise aFRR energiaplatvormile PICASSO edastamisel selle sisu eest.
	6. Reguleerimisteenuse pakkuja poolt esitatud pakkumised edastab süsteemihaldur üle-Euroopalise aFRR platvormile PICASSO, mille käivitamise optimeerimise funktsioon leiab kõige optimaalsemad pakkumused reguleerimisenergia nõudluse katmiseks.
	7. Juhul kui selgub, et tehnilistel põhjustel ei ole esitatud reguleerimisteenuse pakkumust võimalik kas osaliselt või täielikult käivitada ja reguleerimisenergia sulgemisaeg on möödunud, siis on reguleerimisteenuse pakkuja kohustatud sellest koheselt süsteemihaldurit informeerima saates süsteemihaldurile teate eelpool kirjeldatud muutuse kohta süsteemihalduri poolt ette antud formaadis ja viisil. Pakkumuse kättesaamatuks muutmisel reguleerimisenergia pakkumuste sulgemisaja järgselt ei saa süsteemihaldur garanteerida, et pakkumus ei osale aFRR protsessis.
4. Reguleerimisteenuse tellimine, kasutamine ja kasutamise lõpetamine
	1. Reguleerimisenergia pakkumuse käivitamisel muudetakse kauplemisperioodi sees reguleerimisteenuse pakkuja võimsust (koormusnivood);
		1. Kui reguleerimisteenuse pakkuja reguleerib tootja või koondatud tootmisvõimsuste poolt võrku antavat koormusnivood suuremaks (teostab ülesreguleerimise) loetakse aktiveeritud pakkumine elektrienergia müügiks süsteemihaldurile. Kui reguleerimisteenuse pakkuja reguleerib tootja või koondatud tootmisvõimsuste poolt võrku antavat koormusnivood väiksemaks (teostab allareguleerimise), loetakse aktiveeritud pakkumine elektrienergia müügiks reguleerimisteenuse pakkujale;
		2. Kui reguleerimisteenuse pakkuja reguleerib koondatud tarbimisvõimsuste poolt võrgust võetavat koormusnivood suuremaks (teostab allareguleerimise) loetakse aktiveeritud pakkumine elektrienergia müügiks reguleerimisteenuse pakkujale. Kui reguleerimisteenuse pakkuja reguleerib koondatud tarbimisvõimsuste poolt võrgust võetavat koormusnivood väiksemaks (teostab ülesreguleerimise), loetakse aktiveeritud pakkumine elektrienergia müügiks süsteemihaldurile.
	2. Süsteemihaldur saab kauplemisperioodi kohta tellimuse esitada pakkumuse kehtivusaja jooksul, arvestades pakkumust ja standardtoote tehnilisi tingimusi. Reguleerimispakkumise käivitamiseks esitab süsteemihaldur reguleerimisteenuse pakkujale reguleerimisteenuse tellimuse SCADA käivitussignaali näol.
	3. Süsteemihaldur esitab tellimusi reguleerimisteenuse käivitamiseks kohaliku pakkumusete nimekirja alusel. Käivitatavate pakkumuste maht leitakse kohaliku nõudluse ja PICASSO tasakaalustamisplatvormi korrektuuri koosmõjul.
	4. Reguleerimisteenus käivitatakse süsteemihalduri poolt tellitud mahus standardtoote tehnilistel tingimustel.
	5. Pakkumus loetakse käivitatuks vastavalt süsteemihalduri edastatud käivitussignaalile.
	6. Kui reservüksus või -grupp pakub paralleelselt mitut reguleerimisteenust, peab olema tagatud, et kõigi pakutavate toodete tehnilised nõuded, eelkõige muutmisperiood, on täidetud.
	7. Süsteemihalduri SCADA-sse edastatavatel signaalidel peavad olema üksteisest eristatud kõik pakutavad reguleerimisteenused.
	8. Vaadeldav reguleerimistellimus lõpetatakse süsteemihalduri poolt käivitussignaali 0-ks muutmisega. Ühel turuühikul võib pakkumust korduvalt käivitada...
5. Reguleerimisteenuse tehnoloogiaspetsiifilised erisused
	1. Kui Reguleerimisteenuse pakkuja on agregaator, sealhulgas iseseisev agregaator või tarbimisüksus, siis kehtivad reguleerimisteenuse osutamise tehniliste tingimuste osas järgnevad erisused:
		1. Reguleerimisteenuse pakkuja edastab süsteemihaldurile täiendavalt järgnevad andmed, mis edastatakse süsteemihalduri poolt etteantud viisil:
			1. Reguleerimisteenuse pakkuja poolt juhitavate punktide summaarse väljundaktiivvõimsuse reaalajale lähedasel ajahetkel;
			2. Reguleerimisteenuse pakkuja poolt käivitatud reguleerimisteenuse väljundvõimsuse koguse prognoosi. Prognoos saadakse juhitavate reguleerimisvõimsuste iseloomust tulenevat muutumist ning nende roteerimist arvesse võttes;
			3. Reguleerimisteenuse pakkuja poolt maksimaalset võimalikku reguleerimisteenuse käivitatavat kogust reaalajale lähedasel ajahetkel.
		2. Reguleerimisteenuse pakkuja kohustus on tagada, et tal on olemas kõikide oma reguleeritavate klientide nõusolekud lepingu täitmiseks.
	2. Kui Reguleerimisteenuse pakkuja kasutab limiteeritud energiaallikal (LER) põhinevat reservüksust või -rühma, siis antud üksuse või rühma osas rakenduvad eelkvalifitseerimise dokumendis kirjeldatud erinõuded. Seda nii eelkvalifitseerimise juures kui ka reguleerimisteenust pakkudes.
	3. Kui Reguleerimisteenuse pakkuja kasutab reservüksust või -gruppi, mille väljundvõimsus sõltub välistest tingimustest ning ei suuda seetõttu garanteeritult stabiilset seadeväärtust turuühiku lõikes hoida (üldiselt tuule-/päikeseenergial põhinevad reservüksused), siis kehtivad reguleerimisteenuse osutamise tehniliste tingimuste osas järgnevad erisused:
		1. Reguleerimine peab toimuma lühiajalise väljundvõimsuse prognoosi suhtes, mida edastatakse pidevalt süsteemihalduri SCADAsse;
		2. Reguleerimisteenuse pakkuja peab reservüksuse või -rühma väljundvõimsust hoidma nii stabiilselt kui tehniliselt võimalik leitud sätteväärtuse juures;
		3. Reguleerimisteenuse pakkuja peab reguleerimisvõimsuse turul osalemiseks süsteemihalduriga kooskõlastama strateegia, millega on tagatud võimsusturu kohustuse täitmine.
6. Üldnõuded andmevahetusele
	1. Automaatselt käivitatava sageduse taastamise reservi pakkumiseks on kohustuslik nii mittereaalaja kui reaalaja andmevahetuse üles seadmine.
	2. Igasugune andmevahetus, nii reaalajas kui mittereaalajas, toimub süsteemihalduri poolt defineeritud viisil ja formaadis.Mittereaalaja andmevahetus süsteemihalduri bilansihaldustarkvaraga toimub xml-sõnumeid kasutades
		1. Andmevahetus bilansihaldussüsteemiga toimub kasutades veebiliidest või ECP/EDX platvormi;
		2. Sõnumitele esitatavad nõuded ja ülesehitus on kätte saadavad süsteemihalduri kodulehel.
	3. Reaalaja andmevahetus toimub süsteemihalduri SCADAga
	4. Minimaalselt on reguleerimisteenuse pakkuja kohustatud reaalajas edastama järgmisi andmepunkte resolutsiooniga vähemalt 10 sekundit:
		1. reservseadme/-grupi netoväljundvõimsus
		2. antud turuühikuks turule müüdud üles/alla reguleerimise maht
		3. käivitatud aFRR kogus
		4. kätte saadud süsteemioperaatori käivitussignaali väärtuse tagasiside.
7. Reguleerimispakkumiste hinnastamine
	1. Balti reguleerimisteenuste võimsusturul edukaks osutunud aFRR pakkumuste eest maksab süsteemihaldur marginaalhinda ehk antud turuühikul hinnapiirkonnas kõige kõrgema hinnaga vastu võetud standardtoote pakkumuse hinda. Marginaalhind leitakse järgmistele automaatselt käivitatava sageduse taastamise reservi toodetele:
		1. aFRR (allareguleerimine)
		2. aFRR (ülesreguleerimine)
	2. Reguleerimisteenuste energiaturul käivitatud pakkumuste hinnad arvutatakse marginaalhinna põhimõttel.
	3. Käivitatavad pakkumused valitakse ning marginaalhind leitakse iga optimeerimistsükli kohta eraldi. Optimeetrimistsükliks on PICASSO tasakaalustamisplatvormi optimeerimstsükkel.
		1. Pakkumuse eest tasutakse PICASSO platvormil leitud Eesti ala arveldushinna (*clearing price*) alusel, kuid mitte vähem kui pakkumuse hind.
		2. Juhul kui PICASSO platvorm pole mingil põhjusel kättesaadav leiab arveldushinna süsteemihaldur;
		3. Reguleerimisenergia maksimaalne ja minimaalne hind on võrdne reguleerimisplatvormi PICASSO minimaalse ja maksimaalse hinnaga.
	4. Süsteemihaldur ja reguleerimisteenuse pakkuja v.a. iseseisvev agregaator arveldavad reguleerimisteenuse elektrienergia eest kasutades punktis 9.3arvutatud hinda.
	5. Juhul kui reguleerimisteenuse pakkujaks on iseseisev agregaator, arveldavad süsteemihaldur ja reguleerimisteenuse pakkuja reguleerimisteenuse elektrienergia eest punktis 9.3 toodud hinna ning Eesti päev-ette hinnapiirkonna hinna erinevuse alusel.

|  |  |  |
| --- | --- | --- |
| Reguleerimisteenuse suund: | Ülesreguleerimine | Allareguleerimine |
| Reguleerimisteenuse hind: | >0 | <0 | >0 | <0 |
| Rahavood: | Süsteemihaldur tasub reguleerimisteenuse pakkujale | Reguleerimisteenuse pakkuja tasub süsteemihaldurile | Reguleerimisteenuse pakkuja tasub süsteemihaldurile | Süsteemihaldur tasub reguleerimisteenuse pakkujale |

1. Reguleerimisteenuste pakkumiste selgitamine
	1. Reguleerimisteenuse energiapõhised pakkumised selgitatakse vastavalt süsteemihalduripoolse reguleerimisteenuse tellimustele.
	2. Süsteemihaldur arvutab iga selgitusperioodi kohta reguleerimisteenuse pakkuja poolt müüdud ja ostetud reguleerimisenergia koguse ühe (1) kWh täpsusega ja maksumuse (EUR) sajandiku täpsusega.
	3. Reguleerimisteenuse elektrienergia kogus (MWh) saadakse, kui korrutatakse omavahel käivitussignaaliga tellitud võimsus (MW) ja ajaline kestvus (h).
	4. Reguleerimisteenuse elektrienergia maksumus (EUR) saadakse, kui korrutatakse omavahel punktis 10.3 arvutatud kogus ning punktis 9.2 arvutatud hind
	5. Reguleerimisteenuse elektrienergia kogus ja elektrienergia maksumus leitakse iga optimeerimistsükli kohta eraldi.
	6. Selgitusperioodi reguleerimisteenuse summaarne maksumus leitakse selle optimeerimistsüklite maksumuste summana.
	7. Süsteemihaldur esitab reguleerimisteenuse pakkujale aruande(d) eelmisel päeval tehtud reguleerimistellimuste kohta selgitusperioodide lõikes hiljemalt järgneva päeva kella 12.00-ks.
	8. Süsteemihalduri ja reguleerimisteenuse pakkuja vaheliste erimeelsuste tekkimisel tuginetakse reaalajas edastatud käivitussignaalile.
	9. Reguleerimisteenuse pakkuja valideerib ning vajadusel esitab süsteemihaldurile tagasiside punktis 10.5 süsteemihalduri poolt saadetud reguleerimisteenuse aruandes toodud kogustele hiljemalt kahe tööpäeva jooksul. Juhul kui reguleerimisteenuse pakkuja jätab süsteemihaldurile tagasiside andmata, loetakse kogused kinnitatuks.
	10. Süsteemihaldur võtab reguleerimisteenuse pakkuja poolt reguleerimistellimuse kohaselt müüdud ja ostetud reguleerimisenergia koguse arvesse reguleerimisteenuse pakkuja bilansihalduri bilansiaruandes v.a. arvatud juhul kui reguleerimisteenuse pakkuja on iseseisev agregaator.
	11. Juhul kui reguleerimisteenuse pakkuja on iseseisev agregaator tuleb reguleerimisteenuse pakkujal esitada andmed reguleerimisenergia koguste kohta andmevahetusplatvormile vastavalt andmevahetusplatvormi juhendile ja juhendis sätestatud tähtaegadele.
	12. Juhul kui reguleerimisteenuse pakkujaks on iseseisev agregaator, võtab süsteemihaldur reguleerimisteenuse pakkuja poolt müüdud ja ostetud reguleerimisenergia koguse arvesse reguleerimispakkumises osalenud ressursi bilansihalduri bilansiaruandes ning reguleerimisteenuse pakkuja ebabilansi reguleerimisteenuse pakkuja bilansihalduri bilansiaruandes.
	13. Süsteemihaldur esitab reguleerimisteenuse pakkumise andmed arveldusse iga kuu hiljemalt kaheksandaks (8.) kuupäevaks.
2. Süsteemihalduri õigused ja kohustused
	1. Süsteemihaldur on kohustatud:
		1. tagama igal ajahetkel süsteemi varustuskindluse ja bilansi;
		2. korraldama reguleerimisteenuse pakkujaga reguleerimispakkumiste selgitamise ja sellega seotud infovahetuse;
		3. järgima oma kohustuste täitmiseks vajalikku elektrienergiat ja reguleerimisvõimsust ostes ning asjakohaseid teenuseid kasutades vabaturupõhimõtteid ja turuosaliste võrdse kohtlemise ja läbipaistvuse põhimõtet;
		4. hoidma lepingu kehtivuse ajal, samuti pärast lepingu lõppemist saladuses seoses lepingu sõlmimisega ja selle täitmisega talle reguleerimisteenuse pakkuja kohta teatavaks saanud mistahes teavet, mille avaldamine võib kahjustada viimase huve või mille saladuses hoidmise vastu reguleerimisteenuse pakkujal eeldatavalt on või võib olla huvi;
		5. tasuma kõik lepingus ettenähtud maksed tähtajaks.
	2. Süsteemihalduril on õigus:
		1. käivitada pakkumusi;
		2. muuta reguleerimisenergia pakkumus teistele süsteemihalduritele mittekättesaadavaks komisjoni määruse (EL) 2017/2195 artikkel 29 (14) alusel juhul kui see on vajalik süsteemi töökindluse tagamiseks;
		3. kontrollida reguleerimisteenuse pakkuja poolt pakutud toote vastavust standardtoote tingimustele;
		4. küsida selgitusi pakkumuste kohta komisjoni määruse (EL) 1227/2011 artikkel 15 alusel süsteemihaldurile määratud kohustuste täitmiseks;
		5. jagada lepingu sõlmimisega ja täitmisega reguleerimisteenuse pakkuja kohta teatavaks saanud mistahes teavet komisjoni määruse (EL) 1227/2011 artikkel 15 nimetatud ja sealhulgas kolmandatele osapooltele kui see on vajalik käesoleva lepingu täitmiseks või õigusaktidest sealhulgas komisjoni määruse (EL) 1227/2011 kohustuslik;
		6. võtta tagasi reservüksuse (või -rühma) eelkvalifitseeritud staatus kui see ei täida reguleerimislepingus või tüüptingimustes sätestatud nõudeid teenuse pakkumiseks;
		7. andmete manipuleerimise või tahtliku valeandmete esitamise korral keelduda pakkuja kõigi reservüksuste eelkvalifitseerimisest ja/või võtta tagasi pakkuja varasemalt eelkvalifitseeritud üksuste eelkvalifitseeritud staatus;
		8. muuta lepingus sätestatud infovahetuse infotehnoloogilisi lahendusi mõistlikul viisil, nõuda reguleerimisteenuse pakkujalt valmisolekut nimetatud muutusteks süsteemihalduri poolt seatud tähtajaks, teatades sellest reguleerimisteenuse pakkujale mõistliku aja ette.
3. Reguleerimisteenuse pakkuja õigused ja kohustused
	1. Reguleerimisteenuse pakkuja on kohustatud:
		1. tagama, et tal on olemas kõikide oma reguleeritavate klientide nõusolekud Lepingu täitmiseks;
		2. vastama süsteemihalduri reguleerimisteenuse või selle pakkumustega seotud päringutele mõistliku aja jooksul. Mõistlikuks ajaks loetakse 5 tööpäeva. Tähtaja ületamisel on süsteemihalduril õigus peatada reservüksus(t)e eelkvalifitseeritud staatus.
	2. Reguleerimisteenuse pakkujal on õigus:
		1. Vaidlustada süsteemihalduri edastatud käivitamiste raportit hiljemalt 2 tööpäeva jooksul raporti esitamisest;
		2. Taotleda pakkumuse tühistamist või vähendamist peale pakkumiste esitamise sulgemisaega ainult tehnilisest põhjusest tulenevalt, informeerides sellest süsteemihaldurit koheselt vastavalt punktile 5.7.
4. Kahju hüvitamine
	1. Pool hüvitab teisele poolele lepinguga sätestatud kohustuste täitmata jätmisega või mittekohase täitmisega põhjustatud otsese varalise kahju lepinguga ettenähtud juhtudel ja korras.
	2. Pool peab tekkinud kahjust teadasaamisest mõistliku aja jooksul teatama teisele poolele kirjalikult kahju arvatava suuruse ja kahju hüvitamise aluse, sealhulgas kahju olemasolu ja suurust tõendavad dokumendid.
	3. Pool peab vaatama teise poole kahjunõude läbi ja hüvitama nõudes märgitud kahju kolmekümne (30) päeva jooksul kahjunõude ja punktis 13.2 loetletud dokumentide saamisest või kahjunõude mittetunnistamisel esitama sama tähtaja jooksul kirjalikult oma motiveeritud vastuväited.
5. Konfidentsiaalsus
	1. Pooled kohustuvad Lepingu kehtivuse ajal ning pärast Lepingu lõppemist määramata tähtaja jooksul hoidma konfidentsiaalsena kõiki neile seoses Lepingu täitmisega teatavaks saanud andmeid. Eelkõige, kuid mitte ainult, kohustuvad Pooled hoidma konfidentsiaalsena andmeid, mis on teisele poolele tehtud kättesaadavaks seoses reguleerimisturu pakkumiste esitamisega ja käesoleva Lepingu täitmisega. Lisaks eeltoodule tuleb konfidentsiaalsena käsitleda mistahes muid andmeid, mille konfidentsiaalsena hoidmise vastu on Pooltel eeldatavalt õigustatud huvi.
	2. Konfidentsiaalse informatsiooni avaldamine kolmandatele isikutele on lubatud vaid Poole eelneval kirjalikku taasesitamist võimaldavas vormis antud nõusolekul, va Lepingu p 11.2.5 nimetatud kolmandatele osapooltele. Lepingus sätestatud konfidentsiaalsuse nõue ei laiene informatsiooni avaldamisele Poolte audiitoritele, advokaatidele, pankadele, järelevalveasutustele ning juhtudel, kui Pool on õigusaktidest tulenevalt kohustatud informatsiooni avaldama. Pooled on teadlikud, et Leping on avaliku teabe seaduses sätestatud ulatuses avalik.
	3. Pooled kohustuvad rakendama piisavaid organisatsioonilisi, füüsilisi ja infotehnilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest.
	4. Pooled kohustuvad kasutama konfidentsiaalset teavet ainult Lepingu täitmise eesmärgil. Sealhulgas on keelatud teabe kasutamine enda või kolmanda isiku huvides eesmärgil, mis väljub Lepingu raamest.
	5. Muuhulgas kohustuvad Pooled tagama, et nende esindaja(d), töötajad, lepingupartnerid ning muud isikud, keda  oma kohustuste täitmisel kasutatakse, oleksid käesolevas Lepingus sätestatud konfidentsiaalsuse kohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist.
	6. Konfidentsiaalsusnõue on tähtajatu.
6. Lepingu muutmine ja ülesütlemine
	1. Lepingut saab muuta poolte kirjalikul kokkuleppel või muudel lepingus või õigusaktides ettenähtud alustel. Süsteemihalduril on õigus ühepoolselt muuta tüüptingimusi ja standardtoote tingimusi järgides tüüptingimuste ühepoolseks muutmiseks seaduses sätestatud korda.
	2. Tüüptingimuste ja standardtoote tingimuste muutmisest teatab süsteemihaldur reguleerimisteenuse pakkujat kirjalikult. Muudetud tüüptingimused avaldab süsteemihaldur oma veebilehel. Süsteemihaldur kohustub reguleerimisteenuse pakkuja nõudmisel andma selgitusi muudatuste kohta.
	3. Mistahes ajahetkel kehtivad süsteemihalduri tüüptingimused ja standardtoote tingimused on lepingu, sealhulgas kõigi selle olemasolevate ja tulevaste lisade, osade, muudatuste ja täienduste lahutamatuks osaks, sõltumata nende vahetust lisamisest lepingule.
	4. Poolel on õigus leping üles öelda, kui teine pool on oluliselt rikkunud lepingust tulenevaid kohustusi ning seda rikkumist ei ole heastatud selleks antud mõistliku aja jooksul. Sellisel juhul peab pool teisele poolele lepingu ülesütlemise soovist kirjalikult vähemalt kolmkümmend (30) päeva ette teatama.
	5. Reguleerimisteenuse pakkujal on õigus leping igal ajal üles öelda, teatades sellest süsteemihaldurile kirjalikult vähemalt kolmkümmend (30) päeva ette.
	6. Pool võib lepingu üles öelda ainult kalendrikuu vahetuse seisuga.
	7. Lepingu lõppemisel mistahes põhjusel, kaasa arvatud lepingu kehtetus, kohaldatakse ka pärast lepingu lõppemist neid lepingu sätteid, mis oma olemuse tõttu sätestavad poolte õigusi ja kohustusi pärast lepingu lõppemist. Eelmises lauses sätestatu kehtib iseäranis sätete kohta, mis määravad pooltevaheliste vaidluste lahendamise, lepingu sätete tõlgendamise viisi, konfidentsiaalsuse ning poolte vastutuse ja kahju hüvitamise. Samuti tuleb sõltumata lepingu lõppemisest täita kõik lõppemise hetkeks juba tekkinud kohustused, sealhulgas tasuda kõik sissenõutavaks muutunud või lepingu kehtivuse ajal toimunud sündmuse tulemusena pärast lepingu lõppemist sissenõutavaks muutunud maksed vastavalt lepingule.
7. Tahteavaldused
	1. Kui lepinguga ei ole ette nähtud teisiti, siis kõik lepingu täitmisega või lepingust tulenevate vaidlustega seotud teated, nõusolekud, kooskõlastused ja muud tahteavaldused, samuti muu teave (edaspidi: tahteavaldus) loetakse ametlikult ja kooskõlas lepinguga esitatuks, kui tahteavaldus on edastatud kirja, elektronposti või muu elektroonilise kanali (nt spetsiaalne infotehnoloogiline lahendus) kaudu saadetud või telefoni teel lepingus märgitud või teisele poolele kirjalikult teatatud kontaktaadressidel või –numbritel.
	2. Teade loetakse kätte antuks, kui:
		1. teade on saadetud postiasutuse kaudu tähitud kirjaga;
		2. elektronposti või muu elektroonilise kanali kaudu saadetud lähetus on registreeritud tehnoloogiliselt;
		3. telefonikõne on salvestatud.
	3. Kõik tahteavaldused loetakse kehtivalt ja poolte jaoks siduvalt antuks üksnes siis, kui need on tehtud poole poolt otseselt selleks volitatud isikute poolt.
	4. Lepingule allakirjutamisega annavad Pooled nõusoleku bilansivastutusega seotud kõnede salvestamiseks ning kasutada vajaduse korral vastavaid salvestisi antud korralduste või muude reguleerimisteenuse pakkuja poolt tehtud toimingute tõendamiseks.